LUËY RIEETNI
Ciöt Kuɔth Kɛnɛ Min Lotdɛ
ƐŊU mi ca gɔ̱r rɛy Baibolädu kä Diit Puɔnyä kɛnɛ Pal 83:18? Ci Baibol mi cɔali New World Translation of the Holy Scriptures ɛ lar: “Ɛ jɛ ba ŋa̱c ɛ naath ɛn ɣöö ɛ ji̱n kärɔa, ɛn min cɔalkɛ ciötdɛ i̱ Jaöba, ɛ ji̱n in la Ruey Ɣɔaa ni kɛɛliw.” Kä ci tha̱a̱ŋ Baiboli kɔ̱kiɛn ɛ lat inɔ bä. Kuɛ la ɣöö ci nɛy tëë luɔckɛ Baibol ciöt Kuɔth ni Jaöba ka̱m raar rɛy Baibolikiɛn, kä ca gua̱a̱thdɛ moc ni ciöt i̱̱ “Kuäär” kiɛ “Kuoth.” Ɛ ciöt in mith mi dëë gɔ̱r wanɛmɛ ɔ? Ɛ ciöt i̱̱ Kuäär kɛnɛ Kuoth kiɛ ciöt i̱̱ Jaöba ɛnɔ dëë gɔ̱r ɔ?
Ciöt Kuɔth kɛ thok Ɣi-bɛ-ru
Ɣɔ̱ɔ̱n, bäth ɛmɛ ruacɛ kɛ ciöt Kuɔth. Kɛ ɣöö mëë gɔ̱a̱rkɛ Baibol kɛ nhiam kɛ thok Ɣi-bɛ-ru, ciöt Kuɔth ni Jaöba in thil ciöt mi cäät kɛ jɛ tëë thi̱n. Ca jɛ gɔ̱r kɛ wurubni Ɣi-bɛ-ru ti̱ti̱ יהוה (YƔWƔ). Kɛ Thok Nath ciöt ɛmɔ ɛ “Jaöba.” Ɛn ciöt Kuɔth ɛmɛ ni Jaöba ca gɔ̱r kä bäth kɛl kärɔa rɛy Baibolä inun? Ɣaal, ciɛ bäth kɛl kärɔa. Kɛ ɣöö jɛn cɛ jɔɔc rɛy Baibolä nikä 7,000 kä Pek ëë Wal kɛ thok Ɣi-bɛ-ru!
Ciöt Kuɔth päär gɔɔydɛ kɛ leeŋu? Guic pal ëë ci Yecu Kritho ɛ ŋi̱i̱c ni ji̱ kɔaarɛ. Cuɛ jɛ tok inɛ: “Gua̱a̱ra in te nhial a ciötdu luɔ̱thkɛ.” (Mɛ̈-thiw 6:9) Kɛ kɔɔrɛ, cu Yecu Kuoth pal bä i̱: “Gua̱di̱n liak ciötdu.” Kä cu jɔw Kuɔth ben ni nhial wëë i̱, “cä jɛ liak, kä bä jɛ nyɔk kɛ liak.” (Jɔ̱ɔ̱n 12:28) Ɛpuc, ciöt Kuɔth ni Jaöba thilɛ ciöt mi päär kɛ jɛ. Kä kuɛ la ŋu mɔ cu tha̱a̱ŋ nɛɛni tëë luɔckɛ Baibol ciöt Kuɔth ni Jaöba ka̱m raar rɛy Baibolikiɛn kä cukɛ gua̱thdɛ moc ni ɣöö Kuäär kiɛ Kuoth ɔ?
Tëëkɛ gua̱th da̱ŋrɛw ti ka̱mkɛ ni ciöt Kuɔth raar ɛ kɛn. Min nhiam, lar nɛy ti ŋuanɛ ɛn ɣöö kueckɛ duɔ̱ɔ̱p ëë la cɔalkɛ ni ciöt Kuɔth ni Jaöba ɛ nɛy tëë wal, kä ɛnɔ, kueckɛ duɔ̱ɔ̱p in dëë cɔɔl ni ciöt Kuɔth ɛ kɛn ɛn wa̱lɛ. Nɔmɔ ɛ ɣöö thok Ɣi-bɛ-ru ëë wal thilɛ wurubni ti̱ti̱ ‘a, e, i̱, ö, u,’ tin gɔ̱r kɛ kɔn ɛn wa̱lɛ. Kɛ kui̱ ɛmɔ, thilɛ ram mi ŋäc duɔ̱ɔ̱p in dëë cɔɔl ni ciöt Kuɔth agɔaa kɛ wurubni thuɔk Ɣi-bɛ-ru ti̱ti̱ YƔWƔ ɛn wa̱lɛ. Dee nɔmɔ kɔn pën ɣöö canɛ ciöt Kuɔth ni Jaöba bi cɔl inun? Kɛ ni̱n tëë te Yecu wi̱i̱ muɔ̱ɔ̱n, dɔ̱ŋ cɔalkɛ ciötdɛ i̱ Ye-cua kiɛ Ye-ɣo-cua, thilɛ ram mi ŋäc duɔ̱ɔ̱p ëë la cɔalkɛ ni ciötdɛ agɔaa. Kä ɛn wa̱lɛ nɛy diaal wi̱i̱ muɔ̱ɔ̱n kɛɛliw cɔalkɛ ciöt Yecu ɛ kɛn, duundɛ ɣöö cɔl nɛy tɔ̱ jɛ kɛ duɔ̱ɔ̱p in lot rɔ kɛ thookdiɛn. /Cikɛ a po̱c kɛ ɣöö kueckɛ duɔ̱ɔ̱p ëë la cɔalkɛ ni jɛ ɛ naath mëë tëë wi̱i̱ muɔ̱ɔ̱n. Inɔ bä, mi ci wä ja̱l ro̱o̱l dɔ̱diɛn ɛn wa̱lɛ, deri jɛ nɛn bä ɛn ɣöö ciötdu pa̱ny bum latdɛ kɛ thok nɛɛni kɔ̱kiɛn. Kɛ kui̱ ɛmɔ, ɛn ɣöö kueckɛ duɔ̱ɔ̱p ëë la cɔalkɛ ni ciöt Kuɔth ɛ nɛy tëë wal /ciɛ mi dee kɔn pën ɣöö banɛ ciötdɛ cɔl ɛn wa̱lɛ.
Min rɛwdɛ in ka̱mkɛ ni ciöt Kuɔth raar ɛ naath rɛy Baibolikiɛn kɛ ciɛŋ ji̱ Juudh tin nyuɔnkɛ ruaacni Kuɔth. Tha̱a̱ŋ ji̱ Juudh ɛ kɛn i̱̱ ca ciöt Kuɔth dee cɔl ɛ tɛk. La̱tkɛ nɔmɔ kɛ ɣöö ka̱n ŋut Kuɔth in te kä Baibol liŋ agɔaa, min wee: “/Cu ciötdä la cɔɔli baaŋ ɣän Kuoth Nhial Kuothdu. Kɛ ɣöö ɣän Kuoth ram mi cɔɔl ciötdä baaŋ ba duäc.”—Ɣöth ji̱ I-thɛ-rɛl 20:7.
Ŋut ɛmɛ penɛ naath ɣöö ba ciöt Kuɔth cɔl lɔɔrä baaŋ. Duundɛ ɣöö dee ŋut ɛmɔ naath pën ɣöö ba ciöt Kuɔth cɔl rɛy luthä inun? Dënɛ jɛ loc i̱ thiaal. Kɛ ɣöö nɛy tëë gɔ̱a̱rkɛ Baibol kɛ thok Ɣi-bɛ-ru kä (“Pek ëë Wal”) kɛ ji̱ ŋäthä ti guɔ̱ɔ̱rkɛ ni ŋuɔ̱t Kuɔth tëë cɛ thöp gaat I-thɛ-rɛl kɛ tët Muthɛ. Kä kɛn la cɔalkɛ ciöt Kuɔth ni ciaŋ. Kä nɛ̈nɛ jɛ, cukɛ ciöt Kuɔth ni Jaöba gɔ̱a̱r kä bok din ji̱ Juudh kɛ ɣöö ba la puanykɛ. Kɛ kui̱ ɛmɔ, cu Kuoth Jaöba nɛɛkɛ com kɛ ɣöö ba ciötdɛ cɔl, kä cua ruacdɛ liŋ ɛ ji̱ ŋäthä diaal. (Yo-el 2:32; Lät Jaakni Yecu 2:21) Kä ɛnɔ, ji̱ Kritho ɛn wa̱lɛ cikɛ po̱c kɛ ɣöö ba ciöt Kuɔth cɔl kɛ luth ce̱tkɛ mëë ca la̱t ɛ Yecu Kritho mëë tëë wi̱i̱ muɔ̱ɔ̱n.—Jɔ̱ɔ̱n 17:26.
Ɛn ɣöö cuɔ ciöt Kuɔth ka̱m raar rɛy Baibolä kä cua gua̱thdɛ moc ni paak, ɛ duer mi di̱i̱t ɛlɔ̱ŋ kä nɛy tëë luɔckɛ Baibol. Cikɛ Kuoth jakä ram mi na̱n ɛlɔ̱ŋ mi thiɛlkɛ, kä ci Baibol naath jiök: “Kuoth Nhial, ɛ määth nɛɛni tin luɔ̱thkɛ jɛ, kä la nyuthɛ kɛ mat ruacdɛ.” (Diit 25:14) Car kamdun yɛnɛ määthdu. Dee maarun te thi̱n i̱̱di̱ yɛnɛ määthdu mi kui̱ci ciötdɛ ɣen? Nikɛ jɛn duɔ̱ɔ̱p ɛmɔ, mi ca naath pën ɣöö ba ciöt Kuɔth ni Jaöba ŋa̱c, dee maariɛn teedi kɛ Gua̱ndiɛn ni Kuoth? Min dɔ̱diɛn bä mi ka̱n ciöt Kuɔth cɔl ɛ naath, ca luɔtdɛ dee met ŋäc ɛ kɛn. Kä täämɛ ciöt Kuɔth ni Jaöba lotdɛ ni leeŋu?
Ɣɔ̱ɔ̱n, cu Kuoth luɔt cio̱tdädɛ la̱r ja̱ŋdɛ ni Muthɛ. Mëë ci Muthɛ Kuoth thiec kɛ ciötdɛ, cu Jaöba jɛ loc: “Ɛ ɣän mi te wanɔ.” (Ɣöth Ji̱ I-thɛ-rɛl 3:14) Ci Baibol mi cɔali Rotherham ɛ lar: “Ɣän bä rɔɔdä looc ni tin diaal tin ba ɣä nööŋ tɛ̈th lɔaac.” Kɛ kui̱ ɛmɔ, dee Jaöba rɔɔdɛ looc ni tin diaal tin go̱o̱rɛ kɛ ɣöö bi ruaacnikɛ ben ala thuɔ̱ɔ̱k.
Ku wee ji̱n ti̱i̱ kɛ buɔ̱m kɛ ɣöö deri rɔɔdu looc ni tin diaal tin go̱o̱ri. Ɛŋu mi deri lät kä määthniku? Mi ci ram kɛl te juey kä määthniku, deri rɔɔdu looc ni ki̱i̱̱m kiɛ däktör kɛ ɣöö biɛ te̱e̱k. Mi ci määthdu min dɔ̱diɛn cuuc kɛ buɔth, deri rɔɔdu looc ni ram mi riäŋ riäŋ kɛ ɣöö biɛ moc mi̱th. Kuɛ la ɣöö ji̱n thilɛ ji̱ buɔ̱m kɛ ɣöö deri rɔɔdu looc ni ti diaal tin go̱o̱ri. Kɔn diaal thilɛ kɔn lua̱ŋ. Mi wi̱i̱ rɔɔdu wä ŋieec ɛlɔ̱ŋ kɛ Baibol biɛ ŋa̱c ɛn ɣöö Kuoth Jaöba tëëkɛ lua̱ŋ kɛ ɣöö derɛ rɔɔdɛ looc ni tin diaal tin go̱o̱rɛ kɛ ɣöö bi ruaacnikɛ cop gua̱thnikiɛn ala thuɔ̱ɔ̱k. Kä jɛn go̱o̱rɛ ɣöö bɛ buɔ̱mdɛ ɛmɔ luäk ni nɛy diaal tin nhɔakɛ jɛ. (2 Kuɛ̈ɛ̈ni 16:9) Ciɛŋ Jaöba ti nyin gɔw ti̱ti̱ cikɛ bath kä nɛy tin kueckɛ ciötdɛ.
Ɛpuc, ɛpuc, ciöt Kuɔth ni Jaöba derɛ dhil te kä Baibol. Mi ŋa̱cnɛ luɔt cio̱tdä Kuɔth kä la cɔalnɛ jɛ kɛ ciötdɛ pa̱ny rɛy palädan, ɛn wanɔ dënɛ cu thiëëk kɛ Gua̱ndan in te nhial ni Kuoth Jaöba.*
* Kɛ ɣöö bi ciöt Kuɔth ŋa̱c agɔaa kɛnɛ min lotdɛ, kɛnɛ ɣöö ɛŋu mi dënɛ jɛ la cɔalnɛ kɛ ciötdɛ mɔ rɛy palädan, wër guicɛ kä bok mi cɔali The Divine Name That Will Endure Forever, mi ca gɔ̱r ɛ Nëën Jaöba.
nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn